GeorgeDwyer

## Sir George

**Sir George B. Dwyer, GBE** on roolipelihahmo Suomen Habbo hotellissa. Hän teki ensiesiintymisensä 25. marraskuuta 2016.

## Yleisesti

Sir George on vapaaherratar Constance Dwyerin aviomies, Merseyn jaarlin isä ja Dawpoolin kartanonherra. Hän on sotilasarvoltaan kenraali.

## Elämäkerta

#### Nuoruus

**George Barton Dwyer** syntyi maailmaan John ja Catherine Dwyerin esikoispoikana toisesta maailmansodasta yhä toipuvan Englannin Harrogateen vuonna 1949. Jo nuoresta pitäen hänelle asetettiin suuria odotuksia perheen huvenneiden varojen palauttamisesta ja akateemisen uran valitsemisesta, mutta vastoin perheensä toiveita George ei valinnut oppineen tietä, vaan pyrki määrätietoisesti ylentymään upseeriksi asevoimien palveluksessa. Tätä avitti esimerkiksi Georgen saama sisäoppilaitosstipendi.

Nopeasti kävi ilmi, että sotilasura sopi nuorelle Georgelle, ja hänen uransa oli alusta asti voimakkaasti nousujohteinen. Välit varsinkin pormestari-isän kanssa tulehtuivat nopeasti, mutta se ei hidastanut miehen urakehitystä; päinvastoin. Hän opiskeli Sandhurstissa ja ansioitui sittemmin erinomaisesti Falklandin sodassa vuonna 1982.

#### Avioliitto Dawpoolin perijättären kanssa

George tapasi itseään 16 vuotta nuoremman **Constance Ismayn** jahtiseuran tanssiaisissa vuonna 1984, ja ennen pitkää pari rakastui toisiinsa. George rohkaistui herrasmiehenä ennen pitkää pyytämään mielitiettynsä kättä tämän isältä, prikaatinkenraalina toimineelta **sir Henry Ismaylta**. Sir Henry suhtautui pyyntöön epäillen ja pyysi kaksikkoa odottamaan vuoden, menehtyen kuitenkin pitkäaikaisen sairauden uuvuttamana ennen asettamansa määräajan umpeutumista. Niinpä nuoripari avioitui säädyllisen kihla-ajan päätteeksi 13. tammikuuta 1986. Avioliitto siunasi heitä kahdella lapsella: Sebastianilla ja Antoinettella.

#### Avioliitto-ongelmat

Pian Antoinetten synnyttyä 1990-luvun alkupuolella Dwyerien avioliitto kylmeni. Everstiksi ylentynyt George oli paljon poissa kotoa, sillä hänet oli määrätty palvelemaan Persianlahden sodassa. Constance ja George harkitsivat myös avio-eroa, mutta tulivat siihen lopputulokseen, että yksinkertainen eri makuuhuoneissa nukkuminen on järkevämpi ratkaisu.

#### Ritarinarvo ja uudet velvollisuudet

Vuonna 1992 Georgelle tarjottiin Brittiläisen imperiumin suurristin ritarin arvonimeä. Hän oli kieltäytynyt jo kerran baronetin arvosta, mutta hyväksyi tällä kertaa nimityksen. Samalla Georgesta tehtiin kuningataräiti Elisabetin adjutantti, ja hän toimi tehtävässä aina tämän kuolemaan asti.

#### Viimeinen sota ja paronin arvo

Kuningataräidin kuoltua George osallistui Irakin sotaan vuosina 2003 ja 2004. Englantilaisessa mediassa uutisoitiin laajasti vuonna 2005, että hänelle oltaisi myöntämässä elinikäistä paronin arvoa (**Baron Dwyer of Dawpool**), ja pian George hyväksyikin tunnustuksen perustellen päätöstään sillä, että arvonimi ei ole perinnöllinen. Joitain vuosia tunnustuksen jälkeen hän jäi eläkkeelle.

#### Myöhempi elämä

Eläköitymisensä myötä Georgesta tuli näkyvä hahmo kotipaikkakunnallaan **Thurstastonin** **kylässä**. Hän hoitaa aktiivisesti Dawpoolin asioita ja on toiminut erilaisissa luottamustehtävissä. Vuonna 2018 Georgelle myönnettiin **Viktorian risti**, mitä juhlistaakseen hän lähti pitkälle matkalle Intiaan. Palattuaan alkuvuodesta 2019 George sai sairaalahoitoa vaatineen sydänkohtauksen, mutta toipui siitä hyvin.